## Rješenje kojim se trgovačkom društvu Rijeka promet d.d., Rijeka, odobrava prospekt o izdavanju obveznica, javnom ponudom, u nematerijaliziranom obliku, na ime

### NN 113/2007 (5.11.2007.), Rješenje kojim se trgovačkom društvu Rijeka promet d.d., Rijeka, odobrava prospekt o izdavanju obveznica, javnom ponudom, u nematerijaliziranom obliku, na ime

# HRVATSKA AGENCIJA ZA NADZOR FINANCIJSKIH USLUGA

**3331**

Sukladno odredbama članka 15. točka 4. alineja 1. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« broj 140/05),
članka 22. stavak 4. Zakona o tržištu vrijednosnih papira (»Narodne novine« broj
84/02 i 138/06), te članka 215. Zakona o općem upravnom postupku (»Narodne
novine« broj 53/91 i 103/96 – Odluka Ustavnog suda Republike Hrvatske, broj Us-248/94),
Uprava Hrvatske agencije za nadzor financijskih usluga, temeljem Zahtjeva
društva Rijeka promet d.d., Rijeka, Fiumera 13, za odobrenje prospekta o
izdavanju obveznica javnom ponudom i odobrenje objavljivanja podataka prilikom
uvrštenja obveznica Rijeka promet d.d., Rijeka, Fiumera 13, u prvu kotaciju
Zagrebačke burze, na sjednici održanoj 25. listopada 2007. godine, donijela je

## RJEŠENJE

### O ODOBRENJU PROSPEKTA O IZDAVANJU OBVEZNICA JAVNOM PONUDOM

1. Trgovačkom društvu Rijeka promet d.d., Rijeka, Fiumera 13, odobrava se
prospekt o izdavanju obveznica, javnom ponudom, u nematerijaliziranom obliku, na
ime, u ukupnom iznosu od HRK 192.000.000,00, u denominaciji od HRK 1, dospijeća
2017. godine.
2. O zahtjevu društva Rijeka promet d.d., Rijeka, Fiumera 13, za odobrenje
objavljivanja podataka prilikom uvrštenja obveznica u prvu kotaciju Zagrebačke
burze, odlučit će se nakon potpunog okončanja postupka.
3. Ovo rješenje objavit će se u »Narodnim novinama«.

```
Obrazloženje
```

I. Trgovačko društvo Rijeka promet d.d., Rijeka, Fiumera 13, (dalje u tekstu:
Izdavatelj), podnijelo je Hrvatskoj agenciji za nadzor financijskih usluga
(dalje u tekstu: Agencija), 1. kolovoza 2007. godine, Zahtjev za odobrenje
prospekta o izdavanju obveznica javnom ponudom i odobrenje objavljivanja
podataka prilikom uvrštenja obveznica Izdavatelja u prvu kotaciju Zagrebačke
burze, te dokumentaciju, sukladno Zakonu o tržištu vrijednosnih papira (dalje u
tekstu: Zakon) i Pravilniku o sadržaju zahtjeva i prilozima za odobrenje
prospekta i skraćenom prospektu (»Narodne novine« broj 118/03, dalje u tekstu:
Pravilnik), a 11. kolovoza 2007. godine, posljednju izmjenu i dopunu prospekta i
dokumentacije.
II. Sukladno odluci Uprave Izdavatelja o izdavanju korporativnih obveznica
Rijeka promet d.d., od 27. srpnja 2007. godine, za koju je suglasnost dao
Nadzorni odbor izdavatelja odlukom br.12-3/07-NO od 27. srpnja 2007. godine, kao
i Gradsko vijeće Grada Rijeke, odlukom o davanju suglasnosti klasa:
021-05/07-01/132, urbroj: 2170-01-10-07-2 od 12. srpnja 2007. godine, Izdavatelj
izdaje obveznice javnom ponudom u nematerijaliziranom obliku, na ime, u ukupnom
iznosu od 192.000.000,00 kuna, u denominaciji od HRK 1, dospijeća 2017. godine.
Prinos izdanja obveznica utvrdit će se na temelju interpoliranog kupovnog
prinosa kunskih obveznica Ministarstva financija Republike Hrvatske,
odgovarajuće ročnosti, uvećanog za premiju rizika instrumenta Izdavatelja koja
će odražavati kreditni rizik Izdavatelja, te trenutnu situaciju na tržištu
kapitala. Cijena izdanja utvrdit će se na temelju prinosa.
Agentii i Pokrovitelji izdanja su Privredna banka Zagreb d.d., Račkoga 6, Zagreb
i Erste&Steiermärkische Bank d.d., Jadranski Trg 3/a, Rijeka.
Razdoblje upisa obveznica trajat će šest radnih dana od dana otvaranja upisa,
koji će biti utvrđen i objavljen u javnom pozivu na upis obveznica u dnevnim
novinama. Sukladno odredbi članka 24. stavak 1. Zakona, izdavatelj je obvezan
javni poziv na upis obveznica i prospekt objaviti u roku od 30 dana od dostave
rješenja Agencije kojim se odobrava izdavanje obveznica javnom ponudom. Jedan
radni dan nakon zatvaranja razdoblja upisa, Agent i Pokrovitelj izdanja
obavijestit će svakog ulagatelja o rezultatu upisa obveznica. Razdoblje uplate
teče paralelno s razdobljem upisa. Fizičke osobe moraju novčana sredstva biti
deponirati na računu Agenata izdanja, najkasnije dan nakon završetka upisa, u
11.00 sati. Pravne osobe će uplate izvršiti na dan nakon završetka upisa kao dan
datuma izdanja
U provedenom postupku, utvrđeno je da su zahtjevu Izdavatelja za odobrenje
prospekta o izdavanju korporacijskih obveznica javnom ponudom, priloženi svi
prilozi propisani Zakonom i Pravilnikom te da podneseni prospekt sadrži sve
podatke u skladu s odredbom članka 21. Zakona, slijedom čega je sukladno odredbi
članka 22. stavak 4. Zakona, riješeno kao točki 1. izreke.
III. U provedenom postupku utvrđeno je da je Izdavatelj podnio i Zahtjev za
odobrenje objavljivanja podataka prilikom uvrštenja obveznica Izdavatelja u prvu
kotaciju Zagrebačke burze, s određenom dokumentacijom u prilogu.
Sukladno odredbi članka 29. Zakona, vrijednosne papire koje izdaje javnom
ponudom, Izdavatelj je obvezan izdati u nematerijaliziranom obliku i uvrstiti u
kotaciju burze u roku od mjesec dana kada su vrijednosni papiri izdani.
Budući da će u slučaju uspješnog izdanja obveznica javnom ponudom temeljem
odobrenog prospekta, podaci koje je Izdavatelj obvezan objaviti prilikom
uvrštenja svojih obveznica u prvu kotaciju burze, biti različiti od podataka
sadržanih u odobrenom prospektu o izdanju obveznica javnom ponudom, Agencija će
o zahtjevu Izdavatelja za objavljivanje podataka prilikom uvrštenja obveznica u
prvu kotaciju Zagrebačke burze, odlučiti nakon što Izdavatelj Agenciji u roku od
7 (sedam) dana od isteka roka za uplatu obveznica dostavi obavijest o broju i
postotku upisanih i uplaćenih obveznica, osobama koje su upisale i uplatile
obveznice te obavijest o datumu uključenja predmetnih obveznica u depozitorij
Središnje depozitarne agencije d.d., Zagreb, Heinzelova 62/a, kao i podatke koje
je prilikom uvrštenja obvezan objaviti sukladno odredbi članka 96. stavak 1.
Zakona.
Slijedom navedenog, riješeno je kao u točki 2. izreke.
IV. Izdavatelj je, sukladno odredbama Pravilnika o vrsti i visini naknada i
administrativnih pristojbi Hrvatske agencije za nadzor financijskih usluga
(»Narodne novine« br. 45/06 i 11/07), uplatio odgovarajuće naknade i
administrativne pristojbe.
V. Na temelju odredbe članka 8. stavak 3. Zakona o Hrvatskoj agenciji za nadzor
financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog Rješenja.

Klasa: UP/I-451-04/07-11/25
Urbroj: 326-111/07-5
Zagreb, 25. listopada 2007.

Predsjednik Uprave
**Ante Samodol**, v. r.

Rješenje, NN 113/2007-3331
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)